|  |  |  |
| --- | --- | --- |
|  |  | Δελτίο Τύπου |
|  |  |  |
| **Τμήμα Επικοινωνίας &****Δημοσίων Σχέσεων****Αθήνα, 04.09.2024** |  |  |
|  |  |  |

**ΔΥΠΑ και Υπουργείο Εξωτερικών ενώνουν τις δυνάμεις τους για brain gain**

Μνημόνιο συνεργασίας υπέγραψαν σήμερα, Τετάρτη 4 Σεπτεμβρίου, ο Διοικητής της Δημόσιας Υπηρεσίας Απασχόλησης (ΔΥΠΑ), Σπύρος Πρωτοψάλτης και ο Υφυπουργός Εξωτερικών, Γιώργος Κώτσηρας.

Σκοπός του μνημονίου είναι η προσέγγιση και ενημέρωση των Ελλήνων του εξωτερικού για τις ευκαιρίες εργασίας στην Ελλάδα, με παράλληλο σχεδιασμό και διαμόρφωση πλαισίου δράσεων και κινήτρων (ευκαιριών απασχόλησης, επιχειρηματικότητας, κατάρτισης, κ.λπ.) για την ενημέρωση και επαναπροσέλκυσή τους στην αγορά εργασίας της Ελλάδας.

Ειδικότερα, η συνεργασία περιλαμβάνει:

* Τη διαρκή ενημέρωση και ανταλλαγή πληροφοριών για πρωτοβουλίες, δράσεις και εθνικά και ευρωπαϊκά προγράμματα (όπως προώθηση της απασχόλησης, επιχορήγηση επιχειρήσεων, κ.ά.) σχετικά με την απασχόληση Ελλήνων του εξωτερικού, οι οποίοι επιθυμούν να επαναπατριστούν και να ενταχθούν στην αγορά εργασίας της Ελλάδας.
* Την αμοιβαία αξιοποίηση των ως άνω πληροφοριών και του σχετικού ψηφιακού υλικού που θα δημιουργείται στις ιστοσελίδες και τα κοινωνικά δίκτυα του ΥΠ.ΕΞ. (με έμφαση σε αυτά των Αρχών Εξωτερικού) και της ΔΥΠΑ προς ενημέρωση των Ελλήνων του εξωτερικού.
* Την από κοινού διοργάνωση ενημερωτικών ημερίδων και λοιπών εκδηλώσεων (Ημέρες Καριέρας, κ.ά.), με έμφαση σε χώρες με έντονη μετανάστευση κατά τα χρόνια της οικονομικής κρίσης. Οι ανωτέρω δράσεις σκοπό θα έχουν την προώθηση των στόχων του μνημονίου, με στόχευση στην ενημέρωση των Ελλήνων του εξωτερικού για τα θεσμοθετημένα οφέλη και κίνητρα για τον επαναπατρισμό τους, αλλά και για την καταγραφή τυχόν προτάσεων που μπορούν να οδηγήσουν στη δημιουργία νέων κινήτρων.
* Τη συνεργασία με άλλους φορείς για την υλοποίηση των παραπάνω δράσεων.

**Ο Διοικητής της ΔΥΠΑ, Σπύρος Πρωτοψάλτης δήλωσε**: «Η συνεργασία που εγκαινιάζουμε σήμερα με το Υπουργείο Εξωτερικών σηματοδοτεί την προσήλωσή μας σε πρωτοβουλίες που στοχεύουν στην συστηματική ενημέρωση των απανταχού Ελλήνων – και ιδιαίτερα όσων μετανάστευσαν στο εξωτερικό τα προηγούμενα χρόνια εξαιτίας της οικονομικής κρίσης – για τις σημαντικές προοπτικές απασχόλησης και επιχειρηματικότητας που αναδύονται πλέον στη χώρα μας. Ενώνουμε τις δυνάμεις μας ώστε να διαμορφώσουμε από κοινού ένα πλαίσιο δράσεων, εκδηλώσεων και κινήτρων που θα καταστήσει ξανά ελκυστική την ελληνική αγορά εργασίας για χιλιάδες Έλληνες που ζουν και εργάζονται στο εξωτερικό και θέλουν να επιστρέψουν στην πατρίδα τους. Παράλληλα, στοχεύουμε να μεταφέρουμε τον ιδιαίτερα επιτυχημένο θεσμό «Ημέρες Καριέρας» της ΔΥΠΑ εκτός συνόρων, ώστε να προσεγγίσουμε τους Έλληνες του εξωτερικού αλλά και ταλέντα από όλο τον κόσμο, προάγοντας καινοτόμες δράσεις, συμβάλλοντας στον επαναπατρισμό του ανθρώπινου κεφαλαίου της χώρας και συνεισφέροντας στην οικονομική και κοινωνική ανάπτυξη».

**Ο Υφυπουργός Εξωτερικών, Γιώργος Κώτσηρας** δήλωσε: «Στηρίζουμε με τρόπο ενεργό και ουσιαστικό κάθε δράση που στοχεύει στην ενδυνάμωση των διαύλων επικοινωνίας μας με τη Διασπορά. Μέσω της συνεργασίας μας με τη Δημόσια Υπηρεσία Απασχόλησης, κάνουμε ένα ακόμα βήμα στην πορεία ανάσχεσης του brain drain, παρέχοντας στους Έλληνες, που ζουν και εργάζονται στο εξωτερικό, συνεχή και στοχευμένη πληροφόρηση για τις ευκαιρίες και τα κίνητρα επαναπατρισμού τους. Οι Αρχές μας στο εξωτερικό θα συμβάλλουν με τον καλύτερο δυνατό τρόπο στην παροχή ενημέρωσης για πρωτοβουλίες, δράσεις και προγράμματα που αφορούν στις προοπτικές απασχόλησής τους στην Ελλάδα και θα μεριμνήσουν για τη διοργάνωση ενημερωτικών ημερίδων για τις δυνατότητες επιστροφής τους στη χώρα. Πρόκειται για μια ακόμα δράση που σχεδιάστηκε και υλοποιείται στο πλαίσιο του Στρατηγικού Σχεδίου του Υπουργείου Εξωτερικών για τον Απόδημο Ελληνισμό 2024 – 2027 και η οποία έχει ως στόχο να φέρει τους Έλληνες του Εξωτερικού πιο κοντά στην Ελλάδα και να διαμορφώσει προϋποθέσεις επιστροφής τους στην πατρίδα».